د قبایلي زده کړو کوؤنکو د سازمان مشر په زندان کې اچول شوی
د خېبر پښتونخوا پوليسو د قبايلي سيمو د ذکړو کوؤنکو سازمان (فاټاسټوډنټ ارګنائزيشن) مشرنيولې او جېل ته يي ليږلی دی.
د قبايلي سيمو د ذکړو کوؤنکو د سازمان يوې فعاله غړې ثمرين وزير ډيوه ريډيو ته ويلي دي چې د سازمان مشر شوکت عزير نن د جمعې په ورځ سحر د پېښور ډپټي کمشنر رياض محسود خپل دفتر ته بللی ؤ او هم د هلته نه يې نیولی دی. د وزیر په وینا مشر يې وروستو د پېښور مرکزي زندان کې بند کړی شوی دی. د پېښور د مرستیال کمشنر ریاض محسود نه چې ډيوه ريډیو په دغه اړوند پوښتنه وکړه نو هغه په ځواب کې وویل، چې یوه اوونۍ وړاندې یو طالب عالم ساجد د پېښور په فقیر اباد پولیس سټېشن کې د شوکت عزیز خلاف خواست کړی ؤ چې ده ته يې دړکه کړې ده، او کمشنر زیاته کړه د دغه خواست په ترڅ کې بیا هغه نیول شوی او د قانون لاندې په جېل کې بند کړی شوی دی. ریاض محسود وایي چې شوکت عزیز دې داسې ضمانت جمع کړي چې خواست کوؤنکو ته به څه نه وايي ، د هغې وروستو به خوشی کړی شي. ولې د زده کړو کوؤنکو سازمان تور لګوي چې مشر يې د کوم خواست په ترڅ کې نه دی نیول شوی بلکې څو ورځې وړاندې پېښور کې په یو هوټل کې د اېف سي ار د اصلاحاتو په اړوند یوه غونډه راجوړه شوې وه او په هغه غونډه کې شوکت عزیز د اېف سي ار قانون پرضد نعرې وهلې وې او هغه په دغه تور کې نیول شوی دی. په داسې حال کې چې د قبایلي سیمو د اصلاحاتو په اړه وړاندې کړی شوؤ ائيني او انتظامي تجویزونو باندې د پارلیمان برني اېوان سینېټ کې بحث روان دی او ویل کیږي چې په نزدیو کې به د منظورۍ دپاره مرکزي کابینې ته وړاندې شي. د قبایلي سیمو د اصلاحاتو په تجویزونو کې د سیمې زیاتره وګړي او د پارلیمان منتخب غړي يې په دې حق کې دي چې قبایلي سیمې دې په خېبرپښتونخوا صوبه کې شامل کړی شي. دغه ډول د قبایلي سیمو زده کړې کوؤنکي ځوانان هم دغه غوښتنه کوي. ولې د سیمې ځينې مراعات یافته او حکومت پلوه ملکان غواړي چې فاټا دې د خېبرپښتونخوا صوبه برخه ونه ګرځي. او د قبایلي سیمو د اصلاحاتو په اړوند راجوړې غونډې په وروستیو کې د دغو اختلافاتو ښکار شوي او تېره اوونۍ هم په دغه خبره پېښور کې په یوه غونډه کې د قبایلي سیمو ځوانان راولاړ شوي او په روانه غونډه کې يې د اېف سي ار او حکومت پلوه خلکو پرضد شعارونه پورته کړي او په غونډه کې اړی ګړی جوړ شوی ؤ. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.